Dorpe oorstroom toe Eloise Madagaskar tref | Netwerk24
Dorpe oorstroom toe Eloise Madagaskar tref
Deur Anena Burger 20 Januarie 2021 20:11
Die dorp Vodiriana in die Moramanga-distrik van Madagaskar was Woensdagoggend onder water nadat die tropiese storm Eloise die eiland getref het. Foto: Facebook
Inwoners van Vodiriana in die Moramanga-distrik het foto's op Facebook gedeel van hoe dié dorpie onder water was.
Eloise is nou 'n hewige tropiese storm wat oor die noordelike dele van Madagaskar beweeg. Die storm het Woensdag verswak soos sy oor die binneland van Madagaskar beweeg het, maar sal van Donderdag af weer versterk wanneer sy in 'n suidwestelike rigting oor die Mosambiekkanaal en oor die oseaan na Mosambiek beweeg.
Volgens Ezekiel Sebego, meteoroloog van die Suid-Afrikaanse Weerdiens, sal Eloise weens die warm seetoestande oor die Mosambiekkanaal tot 'n tropiese sikloon versterk.
Sy sal na verwagting Vrydag by Vilankulo in Mosambiek aan land kom. Inwoners van Mosambiek kan swaar reënval en stormwinde van tussen 166 km/h en 213 km/h te wagte wees wat tot oorstromings en vloede kan lei.
Sebego sê hy verwag dat die sikloon teen Sondag in 'n suidwestelike rigting oor die grens van Mosambiek en Suid-Afrika sal beweeg.
Hoewel daar verwag word dat die sikloon sal verswak, sal daar steeds swaar reënval oor die suide van Mosambiek, die oostelike Laeveld, die platorand van Limpopo en Mpumalanga en oor die noorde van KwaZulu-Natal voorkom.
"Dit kan tot wydverspreide oorstromings, skade aan paaie en brûe en die moontlike verplasing van gemeenskappe lei," sê Sebego.
Volgens Sebego sal die neerslae nog tot Maandag en moontlik ook Dinsdag voorkom, terwyl Gauteng en Noordwes teen Dinsdag ligte reënval kan verwag.
Hy sê die weerdiens monitor Eloise se bewegings en sê 'n sikloon is onvoorspelbaar en dat die roete van die storm nog kan verander. Die weerdiens sal vroegtydig waarskuwings uitreik indien nodig.